钦定古今图书集成/历象汇编/岁功典/第075卷
## 钦定古今图书集成/历象汇编/岁功典/第075卷

| 钦定古今图书集成 历象汇编 第七十五卷 |

| |

钦定古今图书集成历象汇编岁功典

第七十五卷目录

季秋部纪事

季秋部杂录

季秋部外编

岁功典第七十五卷

《帝王世纪》：“扶始以季秋下旬，梦白帝遗鸟喙子，旦而
升丘，见白虎，其上有云，感已而生皋陶于曲阜。”
《史记·周本纪》有《圣瑞疏》：“季秋之月甲子，赤爵衔丹书
入于酆，止于昌户。其书云：‘敬胜怠者吉，怠胜敬者灭，
义胜欲者从，欲胜义者凶。凡事不强则不枉，不敬则
不正，枉者废，灭敬者万世。以仁得之，以仁守之，其量
百世；以不仁得之。以仁守之，其量十世’。”以不仁得之。
不仁守之，不及其世。此盖《圣瑞》。

《尚书中候》：“周文王为西伯，季秋之月甲子，赤雀衔丹
书入酆鄗，止于昌户，乃拜稽首受取。”

《诗经豳风七月章》：“九月授衣。”〈朱注〉九月霜降始寒，而蚕
绩之功亦成，故授人以衣，使御寒也。

《九月》，叔苴“采荼薪樗，食我农夫。”〈正义〉“叔苴拾取麻实，以
供食也。”荼以为菜，樗以为薪。

九月，筑场圃。〈朱注〉场圃同地。物生之时，则耕治以为圃，
而种菜茹；物成之际，则筑坚之以为场，而纳禾稼。
《周礼天官司裘》，“季秋献功裘，以待颁赐。”〈订义〉郑康成曰：
“功裘，人功微。麤谓狐青麛裘之属。”郑锷曰：“《诗》之七月，
言一之日于貉取彼狐狸为公子裘，此乃献于季秋
之月者。盖九月授衣之候，寒气将至，陨霜而裘可具，
王者袭重裘则思臣下之寒，故使先献于授衣之时，
待时至则颁之。”

《夏官司爟》：“季春出火，民咸从之。季秋内火，民亦如之。”
〈订义〉郑锷曰：“东方七宿，心为大火，出于夏之三月，其位
在辰；伏于夏之九月，其位在戌；戌为火伏之位，辰为
火出之方。古之火正，或食于咮以出内火，其或出或
内，皆视天之大火伏见以为节。”薛氏曰：“火之象，在天
既有伏见之时，火之用，在人亦有出内之节。《传》曰：‘火
见于辰’。故辰至巳，其方为火所王。当是时，虽烈山焚
莱”不禁也。何则？因其王而出之，以宣其气耳。《传》曰：“火
伏于戌。”自戌至亥，其方为火所休。当是时，虽铄金烧
薙不为也。何则？因其休而内之，以息其气耳。或者徒
泥于出内之文，谓火者，民事之大者也，季春则出之
始用，季秋则内而不用，不几于废民事乎？且出火于
季春，非谓季春之时始用火也，出其新火而导达乎
阳之气也。内火于季秋，非谓季秋之时而不用火也，
内其旧火而顺适其阴之气也。《司爟》所谓四时变其
出内之火宫，正所谓春秋修火禁者。修其出内之禁，
尚何季春始用而季秋不用乎？昔子产铸刑书，士文
伯曰：“火未出而作火以铸刑器，藏争辟焉。”是不知先
王纳火之制也。单襄假道于陈，火朝觌矣。道茀而不
可行，是不知先王出火之制也。

《左传襄公十七年》十一月，“宋皇国父为平公筑台，妨
农功。子罕请俟农毕，公弗许。筑者讴曰：‘泽门之晳，实
兴我役；邑中之黔，实慰我心’。”杜预注：周十一月，今九
月也。今版筑役夫歌以应杵。本此。

《汉官仪》，“辟雍去明堂三百步，车驾幸辟雍，从北门入，
九月于中行乡射礼。”

《汉书文帝本纪》：“二年九月，初与郡守为铜虎符、竹使
符。”〈注〉应劭曰：“铜虎符，第一至第五，国家当发兵，遣使
者至郡合符，符合乃听受之。竹使符皆以竹箭五枝，
长五寸，镌刻篆书，第一至第五。”师古曰：“与郡守为符
者，谓各分其半，右留京师，左以与之。”

二年九月，诏曰：“农，天下之大本也，民所恃以生也，而
民或不务本而事末，故生不遂。朕忧其然，故今玆，亲
率群臣农以劝之。其赐天下民今年田租之半。”
十五年九月，诏诸侯王公卿郡守举贤良能直言极
谏者，上亲策之，傅纳以言。〈注〉《傅》，读曰“敷。”敷陈其言而
纳用之。

十六年秋九月，得玉杯，刻曰：“人主延寿，令天下大酺。”
《武帝本纪》：“元鼎二年九月，诏曰：‘仁不异远，义不辞难。
今京师虽未为丰年，山林池泽之饶，与民共之。今水
潦移于江南，迫隆冬至，朕惧其饥寒不活。江南之地，
火耕水耨，方下巴蜀之粟，致之江陵，遣博士中等分
循行谕告所抵，无令重困。吏民有振救饥民免其厄
者，具举以闻’。”

《汉书刑法志》：“宣帝选于定国为廷尉，求明察宽恕。黄
霸等以为廷平，季秋后请谳。时上常幸宣室，斋居而
决事，狱刑号为平矣。”

《宣帝本纪》地节四年九月诏曰：“‘‘朕惟百姓失职不赡遣使者循行郡国，问民所疾苦。吏或营私烦扰，不顾
厥咎，朕甚闵之。今年郡国颇被水灾，已赈贷盐民之
食，而贾咸贵，众庶重困。其减天下盐贾’。又曰：令甲，死
者不可生，刑者不可息’。今系者或以掠辜，若饥寒瘐
死狱中，何用心逆人道也？朕甚痛之。其令郡国岁上”
系囚以掠笞若瘐死者，所坐名、县、爵、里，丞相、御史课
殿最以闻。

《拾遗记》：“汉宣帝五凤二年，于淋池之南起桂台，以望
远气。帝常以季秋之月，泛蘅兰云鹢之舟，穷晷系夜
钩于台下，以香金为钩。”丝为纶，丹鲤为饵。钓得白
蛟长三丈，若大蛇，无鳞甲。命太官为鲊，肉紫骨青，味
甚香美，班赐群臣。

《汉书成帝本纪》阳朔二年“九月诏曰：儒林之官，四海
渊原，宜皆明于古今，温故知新，通达国体，故谓之博
士。否则学者无述焉，为下所轻，非所以尊道德也。丞
相、御史，其与中二千石、二千石杂举可充博士位者，
使卓然可观。”

《后汉书光武本纪》：“建武十三年九月，日南徼外献白
雉、白兔。”

建武十九年九月，幸南阳，进幸汝南南顿县舍，置酒
会赐吏人，复南顿田租岁。

《章帝本纪》：建初七年“九月甲戌，幸偃师，东涉卷津，至
河内，下诏曰：车驾行秋稼，观收获，因涉郡界，皆精骑
轻行，无他辎重，不得辄修桥道，远离城郭，遣吏逢迎，
刺探起居，出入前后，以为烦扰，动务省约，但患不能
脱粟瓢饮耳。所过欲令贫弱有利，无违诏书，遂览淇
园。己酉，进幸邺，劳飨魏郡守令已下，至于三老门阑”
《走卒》，赐钱各有差劳。赐常山、赵国吏人。复元氏租赋
三岁。

《异苑》：“汉兴平元年九月，桑再椹。时刘元德军小沛，年
荒谷贵，士众皆饥，仰以为粮。”

《魏志》建安十八年“九月，作金虎台，凿渠引漳水入白
沟以通河。”

《晋书武帝本纪》：泰始三年：“九月甲申，诏曰，古者以德
诏爵，以庸制禄，虽下下犹食上农，外足以奉公忘私，
内足以养亲施惠。今在位者禄不代耕，非所以崇化
之本也。其议增吏俸，赐王公以下帛各有差。”

泰始六年九月大宛献汗血马。

《礼志》：穆帝纳后，欲用九月，九月是忌月。范汪问王彪
之，答云：“礼无忌月，不敢以所不见便谓无之。”博士曹
耽、荀讷等并谓无忌月之文，不应有妨。王洽曰：“若有
忌月，当复有忌岁。”

《宋书文帝本纪》，元嘉二十三年“九月己卯，车驾幸国
子学，策试诸生，答问凡五十九人。”

《孝武帝本纪》大明七年“九月乙卯，诏曰，近炎精亢序，
苗稼多伤。今二麦未晚，甘泽频降，可下东境郡，勤课
垦殖，尤弊之家，量贷麦种。”

《南史陈宣帝本纪》：“太建七年九月，甘露频降乐游苑。
丁未，舆驾幸苑采甘露，宴群臣。诏于苑龙舟山立甘
露亭。”

《魏书灵征志》：“太宗泰常七年九月，温泉出于涿鹿，人
有风寒之疾，入者多愈。”

《水经注》：虎圈，东魏太平真君五年城之，以牢虎也。季
秋之月，亲御圈上，敕虎士效力于其下，事同奔戎，生
制猛兽，即《诗》所谓“袒裼暴虎，献于公所”也。故魏有《退
虎图》。

《魏书灵征志》：“高祖承明元年九月，幽州民齐渊家杜
树结实既成，一朝尽落，花叶复生，七日之中，蔚如春
状。”

太和二年九月，鼎出于洛州滍水。送于京师。王者不
极滋味。则神鼎出也。

《宋琼传》：“琼少以孝行称。母曾病，季秋之月，思瓜不已。
琼梦想见之，求而遂获，时人称异。”

《洛阳伽蓝记》：绥民里东崇义里有京兆人杜子休宅，
地形显敞，门临御道。时有隐士赵逸，云是晋武时人。
晋朝旧事，多所记录。见子休宅，叹息曰：“此宅中朝时
太康寺也。”龙骧将军王濬平吴之后，始立寺。本有三
层浮图，用砖为之。指子休园中曰：“此是故处。”子休掘
而验之，果得砖数十万，兼有石铭云：“晋太康六年，岁
次乙巳九月甲戌朔八日辛巳，仪同三司襄阳侯王
濬敬造。”

《隋书高祖本纪》，“开皇三年九月壬子，幸城东观稼谷。”
《唐书选举志》：四门学生补太学，太学生补国子学，每
岁九月有授衣假。

《旧唐书礼仪志》：“季秋祀五方天上帝于明堂，元帝配，
牲用苍犊二。五人帝、五官并从祀，用方犊十。”

《唐书食货志》：“凡新附之户，秋以九月课役皆免。”
《唐会要》：“武德元年九月二十二日，高祖诏置常平监
官，以均天下之货。”

《老学庵笔记》：《唐高祖实录》，“武德二年正月甲子，下诏
曰：‘释典微妙，净业始于慈悲；道教冲齐，至德去其残暴。况乎四时之禁，毋伐麛卵；三驱之礼，不取顺从。盖
欲敦崇仁惠，蕃衍庶物，立政经邦，咸率斯道。朕祇膺
灵命，抚遂群生，言念亭育，无忘鉴寐。殷帝去网，庶踵
前修；齐王舍牛，实符本志。自今每年正月、五月、九月
十直日，并不得行刑，所在公私，宜断屠杀’。”此《三长月》
断屠杀之始也。

《唐会要》：“高祖武德七年九月十七日，给事中欧阳询
奉敕撰《艺文类聚》成，上之。”

《通鉴》：武德八年九月癸卯，初令太府检校诸权量。
《唐会要》：“武德九年九月，太宗即位，于弘文殿聚四部
群书二十馀万卷，于殿侧置弘文馆，选天下贤良文
学之士虞世南、褚亮、姚思廉、欧阳询、蔡允恭、萧德言
等，以本官兼学士，令更宿直。听朝之隙，引入内殿，讲
论文艺，商确政事，或至夜分方罢。贞观初，令褚遂良
检”校馆务，号“馆主”，因为故事。其后有张太素、刘祎之、
范履冰相次为馆主。

《唐书太宗本纪》：“贞观二年九月壬子，以有年，赐酺三
日。”

《旧唐书太宗本纪》，“贞观二年九月丙午，诏内外文武
群官年高致仕，抗表去职者，参朝之日，宜在六品见
任之上。”

《玉海》。贞观三年九月癸丑十六日。诸州置医学。御制
广济广利等方书。

《唐书太宗本纪》：“贞观四年九月壬午，禁刍牧于古明
君贤臣烈士之墓者。”

《唐会要》：贞观六年九月二十九日，幸庆善宫，宴从臣
于渭滨。其宫即太宗降诞之所，上赋诗十韵，赏赐闾
里，有同汉之丰沛焉。于是起居郎吕才播于乐府，名
曰《功成庆善乐》。

《唐书太宗本纪》：“贞观七年九月，纵囚来归，皆赦之。”
《唐会要》：“贞观十四年九月二十四日，平高昌，于西州
置安西都护府，治交河城。”

《玉海》：“贞观十七年九月，紫芝生于太庙寝室，二十四
茎，为龙凤形。”

《唐会要》：景龙二年九月十五日，临淄王将朝京师，使
术士韩从礼筮之。卦未成而一蓍翘立，从礼曰：“此天
人之瑞。”

天授元年九月二十六日。改内外官佩鱼为龟。
《唐书武后本纪》：“长寿元年改用九月社，赐酺七日。”
《玉海》：肃宗以景云二年九月三日乙亥生于东宫之
别殿，祥光照室。

《唐书明皇本纪》：“开元二年九月丁酉，宴京师侍老于
含元殿庭，赐九十以上几杖，八十以上鸠杖，妇人亦
如之，赐于其家。”

《唐会要》：“开元二年九月二十五日，以谷贱伤农，令诸
州加时价籴，米贵，减价以粜。”

开元五年九月八日，“始令乡贡明经进士见讫，国子
监谒先师，学官开讲问义。有司具食，五品以上官及
朝集使，皆往阅礼。”

《苏氏记》：“自永徽已来，正员官始佩鱼。至开元八年九
月十四日，中书令张嘉贞奏致仕及内外官五品已
上，检校、试判及内供奉官，准正员例佩鱼。”自后恩制
赏绯紫，例兼鱼袋，谓之“章服。”

《唐会要》：开元十三年九月十三日，潞州献《瑞应图》。上
谓宰臣曰：“朕在潞州，但靖以恭职，不记此事。今既固
请编录，可召藩僚问其实事，然后修图。”

《唐明皇帝鹡鸰颂》并序朕之兄弟，惟有五人，每听政
之后，延入宫掖，申友于之志，咏棠棣之诗，邕邕如，怡
怡如，展天伦之爱也。秋九月辛酉，有鹡鸰千数，栖集
于麟德殿之庭树，竟旬焉，飞鸣行摇，得在原之趣，昆
季相乐，纵目而观者久之。左清道率府长史魏光乘
预观其事，以献其颂美其彬蔚，俯同颂云：“伊我轩宫，
奇树青葱，蔼周庐兮，冒霜停雪，以茂以悦，恣卷舒兮，
连枝同荣，吐绿含英，曜春初兮蓐收御节，寒露微结，
气清虚兮桂宫兰殿，惟所息晏，栖雍渠兮行摇飞鸣，
急难有情，情有馀兮顾惟德凉，夙夜兢惶，惭化疏兮
上之所教，下之所效，实在予兮，天伦之性，鲁卫分政，
亲贤居兮，爰游爰处，爰笑爰语，巡庭除兮。观此翔禽，
以悦我心。”《良史书》兮，

《通典》：天宝二年敕：“朕承丕业，肃恭祀事，至于诸节，常
修荐享。且诗著授衣，令存休澣，在于臣子，犹及恩私，
恭事园陵，未标令式。自今以后，每至九月一日，荐衣
于陵寝。贻范千载，庶展孝思。”

《金石论明皇注孝经》四卷天宝四载九月，八分书，御
制序云：“举六家之异同，会五经之旨趣，约文敷义，分
注错经，写之琰琬，庶补将来。”

《唐会要》：“天宝八载九月三日，肃宗生日，帝制《仁孝诗》
六章，札于步障，以示朝臣。宰相奏曰：‘宸章焕发，睿札
凝晖，垂日月而齐光，自云霄而下济。爰于诞育之日，
勉以仁孝之经，上扬祖宗之美，傍考天人之际，发挥
前古，垂范将来《杨太真外传》：“初，开元末，江陵进乳柑橘，上以十枚种
于蓬莱宫室。天宝十载九月秋结实”，宣赐宰臣曰：“朕
近于宫内种柑子树数株，今秋结实一百五十馀颗，
乃与江南及蜀道所进无别，亦可谓稍异者。”宰臣表
贺曰：“伏以自天所育者，不能改有常之性；旷古所无
者，乃可谓非常之感。是知圣人御物，以元气布和；大
道乘时，则殊方叶致。且橘柚所植，南北异名，实造化
之有初，匪阴阳之有革。陛下元风真纪，六合一家。雨
露所均，混天区而齐被；草木有性，凭地气以潜通。故
兹江外之珍果，为禁中之佳实。绿蒂含霜，芳流绮殿；
金衣烂日，色丽彤庭”云云，乃颁赐大臣。

《续博物志》：“天宝中，河南缑氏县太子陵仙鹤观，每年
九月三日夜，有道士一人得仙，已有旧例，至日具姓
名申府。张竭忠为令，不之信，阴令二勇士执兵觇之。
至三更，有黑虎入观来，衔一道士，射之不中，弃道士
而去。令于是申府，请弓矢，大猎石穴中，格杀数虎，或
金简玉箓，冠帔发骨甚多，其观遂废为陵使之居。”
《挥尘录》：“肃宗以九月三日生为地平天成节。”

《唐会要》：“上元元年九月甲寅，御翔鸾阁观酺。时赤县
与太常音乐分东西朋，帝诏雍王贤主东，周王显主
西，因以角胜。”

宝应元年九月甲午，太州至陕州二百馀里河清，澄
澈见底。

《旧唐书代宗本纪》：“广德二年九月己未，左丞杨绾知
东京选，礼部侍郎贾至知东都举。”两都分举选，自至
始也。

《唐会要》：“大历五年九月，太原奏：文水县冬蚕成茧。”
《旧唐书德宗本纪》：“贞元五年九月壬戌，诏以褚遂良
已下至李晟等二十七人，图形于凌烟阁，以继国初
功臣之像。”

《因话录》：德宗尝暮秋猎于苑中，是日，天色微寒，上谓
近臣曰：“九月衣衫，二月衣袍，与时候不相称，欲递迁
一月，何如？”左右皆拜谢。翌日命翰林议之，而后下诏。
李赵公吉甫时为承旨，以圣人能上顺天时，下尽物
理，表请宣示万方，编之于令。李相程初为学士，独不
署名，具状奏曰：“‘臣谨按：《月令》十月始裘’。《月令》是元宗
皇帝删定，不可改易。”上乃止。由是与吉甫不协。
《前定录》：延陵包隰溯舟于隋河，时已迫选限，率僮仆
为之挽，过符离县西古树下，有穴若废井然。一仆忽
误坠落，久而方出，提一片石，有小篆曰：“旁有水，上有
道，八百年中逢栲栳。”众咸异之，而莫知所谓寻问坠
坑者，名栲栳也。时元和三年九月二十一日矣。
《玉海》：宪宗元和十二年九月初二日。出内库罗绮犀
金玉带赐裴度。

《通鉴》：宪宗元和十二年九月甲寅，李愬将攻吴房，诸
将曰：“今日往亡。”愬曰：“吾兵少，不足战，宜出其不意。彼
以往亡不吾虞，正可击也。”遂往，克其外城，斩首千馀
级。〈注〉阴阳家之说，九月以寒露后第二十七日为“往
亡。”

《唐书敬宗本纪》：“宝历二年九月甲戌，陈百戏于宣和
殿，三日而罢。”

《事物纪原》：唐王昌遇，梓州人，得道，号易元子，大中十
三年九月九日上升。自是以来，天下货药辈，皆于九
月初集于梓州城，八日夜于州院街易元飞冲地，货
其所赍药，川俗因谓之“药市”，迟明而散。

《玉海》：“唐昭宣帝九月三日诞为乾和节。”

《纪异录》：郑玨与李愚同为学士，郑阁上麻生，李曰：“承
旨入相矣。”霜降成实，乃白麻也。是夜制出拜相，盖拜
相用白麻也。

《玉海》：“梁末帝九月十二日诞，为明圣节。”

唐明宗九月九日诞为“应圣节。”

周世宗九月二十四日生，名“天清节。”百僚上表曰：“寿
丘降迹，爰符出震之期；里社迎祥，式契承乾之运。候
属澄河，时当降圣。鲽水鹣林，望尧云而献祝；桓圭谷
璧，趋禹会以骏奔。请以二十四为天清节。所冀金相
玉振，负宝历以弥新；地久天长，焕文编而不朽。”从之。
《辽史·太祖本纪》：“天赞三年九月丙申朔庚子，拜日于”
蹛林。丁巳，凿金河水，取乌山石，辇致潢河木叶山，以
示山川朝海宗岳之意。

《圣宗本纪》：统和元年九月“辛未，有司请以帝生日为
千龄节，从之。”

《兴宗本纪》：“重熙五年九月，猎黄花山，获熊三十六。”
《玉海》：“建隆四年九月五日，诏选乐工八百三十人隶
太常，习鼓吹。”

乾德四年九月十四日，观卫兵骑射张乐，赐从官饮。
《宋史五行志》：太平兴国元年九月，隰州献合穗禾，长
尺馀。

《玉海》：“太平兴国二年九月辛亥二十日，幸讲武台大
阅。二十八日丙辰，校猎于近郊，帝御弧矢，射走兔四。
太平兴国三年九月二日，赐进士胡旦以下绿袍、靴、
笏。自是以为定制淳化元年九月八日，召近臣后苑习射，因御崇政殿
观角抵之戏。”

《宋史太宗本纪》：淳化二年九月，帝飞白书“玉堂之署”
四字，以赐翰林承旨苏易简。

《玉海》：淳化五年九月壬子二十三日，中书门下献大
射图，大约如朝谒元会之礼。酒三行，有司奏赐王公
下射，侍中称“制可”，皇帝改服武弁，射于殿上，布七埒
于殿下。自公卿大夫各有著位。开乐虡于东厢中，设
熊虎等侯。陈赏物于东阶以赏能者，设醴爵于西阶
以罚否者。并画其冠冕仪式，表著埻埒之位以进，上
览嘉之。

《麟台故事》：“淳化七年九月，诏翰林学士承旨李昉等
阅前代文集，撮其精要，以类分之，为《文苑英华》，续命
翰林学士苏易简等共成之。雍熙三年上之，凡一千
卷。”

《玉海》：至道元年九月三日，西南蕃王龙汉。遣使进
奉。西南牂牁诸蛮来贡方物。帝召其使，询以地理风
俗，因令作本国歌舞，一人吹瓢笙数十辈，连袂宛转，
以足顿地为节。问其曲，译者曰“水曲。”诏加汉。等官，
赐使者遣还。

景德元年九月，河北转运使刘综言：“每岁朝廷遣使
赐边城冬服，诸军将校皆给锦袍，惟转运使、副止攽
皂花。”丁亥，并赐河东、陕西三路使、副方胜练鹊锦袍。
《宋史·礼志》：真宗景德三年九月，诏许群臣士庶选胜
宴乐，御史台、皇城司毋得纠察。

《玉海》：大中祥符二年九月二日，司天奏：“紫微宫中瑞
光及含誉星见，告天地宗庙及昭应宫。”

《宋史真宗本纪》：“大中祥符三年九月丁亥，作《宗室座
右铭》，赐诸王。”

《玉海》：“大中祥符三年九月辛巳，赐近臣及三馆、秘阁、
解州瑞盐。”

大中祥符八年九月二日己酉，注辇国主罗乍遣使
奉表来贡。诣承明殿，以盘捧珠碧玻璃布，于御座前，
降殿再拜。

《燕翼诒谋录》：大中祥符八年九月，直史馆张复上言，
“乞纂朝贡诸国衣冠，画其形状，录其风俗，以备史官
广记。”从之。

《玉海》：“大中祥符九年九月壬戌，永静军言，禾异垄合
穗。”

天禧二年九月二十四日壬午，上御楼观酺宴。是日，
庆云见于楼上，日生赤黄珥。

天圣二年九月辛卯，祠太一宫，驻辇，赐道左耕者茶
帛。

《事物纪原》：“梓州九月初八日药市。”逮本朝天圣中，燕
龙图肃知郡事，又展为三日，至十一日而罢。

《玉海》：景祐二年九月十二日，依新黍定律尺每十黍
为一寸。

康定元年九月辛酉，赐陕西军士羊裘。言者以塞土
苦寒，请以羊裘赐战士，一裘用五羊皮，听军士自制。
庆历二年，简河东弓手武勇者为义勇，陕西弓手为
保捷。每岁九月农隙训阅。

庆历三年九月，枢密副使富弼请考祖宗故事可行
者为书，置在二府，俾为模范，得以遵守。上嘉其奏。丙
戌，命史馆检讨王洙、集贤校理余靖、欧阳修、秘阁校
理孙甫等同编，命弼领之，名曰《太平故事》。四年九月
上之，凡九十六门，二十卷，弼为序。

皇祐二年九月十四日庚子，皇城司上新作《文德殿
香檀鱼契契》，有左、右，左留中、右付本司：各长尺有一
寸，博二寸八分，厚六分，刻鱼形，凿枘相合，镂金为文。
车驾至门，勘契官执右契奏，阁门使降左契。勘契官
勘毕，奏云“外契合。”二十五日己酉，以大飨明堂，具大
驾卤簿赴景灵宫，行荐飨礼毕，斋于太庙。翼日庚戌，
诣七室行朝飨之礼。降神乐作，帝密谕乐卿，“令备其
音节。”礼仪使请憩小次，帝拱立益庄。

皇祐四年九月己未十三日，御阁召贾昌朝讲《乾卦》，
用九，曰：“外以刚健决事，内以谦恭应物。”诏褒答，以卦
义付史馆。上曰：“昌朝位将相而执经，朝廷美事也。”
皇祐五年九月十二日戊寅，铸鼎十有二，圜丘用五，
宗庙七。又作鸾刀，郊庙各一。初，贾昌朝侍经筵，帝问
《鼎》卦：“‘圣人亨，以享上帝’。今郊何以无鼎？”昌朝不能对，
曰：“容退而讲求。”于是诏礼官议，以为郊有亨牲进熟，
遂命阮逸、胡瑗铸铜鼎，制鸾刀，帝亲书刻之。牛鼎容
一斛，羊鼎五斗，豕鼎三斗。

至和元年九月，王洙为学士，仁宗尝以涂金龙水笺
为“飞白”《词林》二字赐之。

嘉祐二年，翰林侍读学士李淑以九月十一日出守
河州，御制五言六韵诗示之。

治平三年九月丙辰，夜，召学士王珪至蕊珠殿，特诏
中书除端明殿学士。翌日，又赐盘龙金盆一，曰：“知卿
忠纯有守，故有此赐。”

《宋史礼志》：“元祐二年九月，经筵讲《论语》彻章，赐宰臣执政、经筵官宴于东宫，帝亲书唐人诗赐之。”

《玉海》：绍圣四年九月十七日，兵部侍郎黄裳言：“今《九
域志》所载甚略，愿诏职方取四方郡县山川、民俗、物
产、古迹之类，辑为一书，补缀遗缺。”诏秘省录《山海经》
等送职方检阅。

《师友谈记》：东坡云：国朝试科目，昔在八月中旬。顷与
黄门将试，黄门忽感疾卧病，相国韩魏公知之，辄奏
上曰：“今岁召制科之士，惟苏轼、苏辙最有声望。今闻
苏辙偶病，如此人兄弟中不得一人就试，甚非众望，
欲展限以俟。”上许之，凡比常例展二十日。自后试科
目，并在九月始此。

《苏轼诗集》：九月十五日，迩英讲《论语》终篇，赐执政讲
读史官燕于东宫，又遣中使就赐御书诗各一首。臣
轼得《紫薇花》绝句，翌日各以表谢，又进诗篇。

《玉海》：崇宁二年九月六日壬午，何执中奏“礼部郎陈
旸撰《乐书》二百卷，欲加优奖，旸欲考定中声，更乞送
讲义司施行，迁旸一秩。”

大观二年九月十八日，州县藏书阁赐名“稽古。”
《宋史乐志》：“政和三年九月，诏《大晟乐》颁于太学辟廱，
诸生习学，所服冠以弁，袍以素纱皂缘，绅带佩玉，从
刘昺制也。”

《燕翼诒谋录》：政和六年九月，手诏：“天下人才富盛，趋
事赴功者众，不足以待多士，可增置直徽猷阁、直显
谟阁、直宝文阁、直天章阁、秘阁修撰、集英殿修撰，凡
九等。”

政和七年九月辛巳，制《定命宝》：“范围天地，幽赞神明，
保合太和，万寿无疆”为文，广九寸，号《九宝》。

《玉海》：“建炎二年九月十七日戊戌，上书《资治通鉴》第
四册，赐黄潜善。”二十二日内出亲书座右素屏《旅獒》
一篇，《大有》《大畜》二卦与孟子之言七，凡十扇，遣中使
宣示宰执。

《延平府志》：“文山在青印溪滨，隔溪为公山，邑人义斋
郑氏居此。宋韦斋先生朱松为尤溪尉，任满假馆于
郑氏。建炎庚戌九月十五日，考亭夫子生焉。先是二
山草木繁密，及考亭既生，野烧同时尽焚，山形毕露，
俨若‘文公二字’。”

《玉海》：“绍兴三年九月六日丁巳，大理卿李与权以圣
贤之训与谨狱之事，分章取义，类聚条分，凡三百事，
列十门，总为一书，上之，缮写成五册，名曰《士师总龟》。”
诏录副本申尚书省。

绍兴五年九月十九日，赐新及第汪应辰以下御书
石刻《中庸》篇。廷试毕，赐御书自此始。二十庚寅日，赐
赵鼎御书《尚书》一部。翼日，鼎奏谢，上曰：“《尚书》所载君
臣相戒敕之言，所以赐卿，欲共由此道，以成治功。”
绍兴十三年九月四日，御书《尚书》终篇，刊石颁诸州
学，谓辅臣曰：“学写字不如便写经书，不惟可学字，又
得”经书不忘。

绍兴二十五年九月十三日丁巳，宰臣上《宽恤诏令》
一百六十八卷，《目录》三十一卷，《修书旨挥》一卷，共二
百卷，五十门，诏名曰《绍兴编类宽恤诏令》，颁行之。
乾道二年九月，秘书少监汪大猷言：“陛下乐闻忠言，
内之台谏，外之监司、郡守，又有辅臣之转对，公车之
召见，隆宽广问，殆无虚日。欲望凡台谏、侍从章奏，各
置一簿，随所上录之。一留禁中，时备观览，或可采，付
外施行。一授大臣使详阅，庶几言皆底绩。”十四日
甲子，诏：“台谏章奏置籍以便观览。”

乾道六年九月二十一日，成都历学进士贾浚上《历
法九议》一册。

淳熙元年九月十八日，幸玉津园宴射，赋七言诗，赐
曾怀以下，与宴者皆和。二十七日，诏“临安府择宽闲
地建射圃，备百僚习射。”

《西湖志馀》：淳熙三年九月十五日明堂大礼，十三日
雨未时，奏请宿斋。十四日，驾诣景灵宫，回太庙宿斋，
雨不止。十五日，晴色甚佳，车驾自太庙乘辂还内。日
映龙袍，天颜甚喜。张抡进《临江仙》云：“闻道彤庭森宝
仗，霜风逐雨驱云。六龙扶辇下青冥。香随鸾扇远，日
映赭袍明。帘卷天街人顶戴，满城喜气氤。”等闲散
作八荒春。祇知天意好，昨夜月华新。

《玉海》：淳熙四年九月丙辰，诏侍读史浩锡燕澄碧殿。
浩进古诗三十韵，御制俯同其韵云：“皓首持六经，日
侍明光里。翼乎鸿遇风，纵矣鱼在水。眷言澄碧行，胜
赏得纡趾。亦屡引公卿，对此谈政理。虚心欲受人，忠
言资逆耳。朕瘠天下肥，至乐无易此。期尔罄嘉谋，使
我勋业起。”

淳熙五年九月十二壬申，日幸秘书省受朝，右文殿
移御秘阁，入东西壁，观累朝御书。上手以光尧太上
皇帝所书《琴赋》示群臣，谕曰：“此锺、王所不及。”既又修
《太平兴国故事》，张宴右文，酒五行罢。翌日癸酉，赐御
制诗，诗有“宴开芸阁，坐对蓬山”之语。

淳熙六年九月三日，诏明堂免奏祥瑞。上曰：“朕自有
真祥瑞，丰年是也。百姓家给人足，瑞莫大焉《乾淳岁时记》：是月遣使朝陵，如寒食仪。都人亦出郊
拜墓，用绵球楮衣之类。

户部点检所十三酒库，例于九月初开清。每库各用
疋布书库名，高品以长竿县之，谓之“布牌”；以木床铁
擎为仙佛鬼神之类，驾空飞动，谓之“台阁”杂剧。百戏
之外，又为渔父习闲、《竹马出猎》。《八仙》故事，命妓家女
使裹头花巾，为酒家保库。妓皆珠翠盛饰，销金红背，
乘绣鞯宝勒骏骑，各有皂衣黄号，私身数对，诃导于
前，浮浪闲客，随逐于后。少年侠客，往往簇饤持杯，争
劝马首。金钱彩段，霑及舆台所经之地。高楼邃阁，绣
幕如云，累足骈肩，真所谓“万人海”也。

《宋史礼志》：光宗以九月四日为重明节。

《玉海》：“嘉定四年九月，徐天麟表进所编《西汉会要》七
十卷，总为十五门，分三百六十有七事。十一日丁卯，
有旨藏秘阁。”

嘉定五年九月二十四日，吏部彭龟年之子钦纂龟
年劝讲所得圣语及事实本末，名《圣德记》，上之，诏付
史馆。

《乐郊私语》：“己亥秋九月晦，余晓诣嘉禾，时晓星犹在
树杪，忽西南天裂数十百丈，光焰如猛火，照彻原野，
一时村犬皆吠，宿鸟惊飞，谛观裂处，蝡蝡而动，若金
融于冶铸者。少时方合，操舟者谓余曰：‘此天开眼也’。”
《宋史理宗本纪》：景定三年九月丁丑，温州布衣李元
老读书安贫，不事科举，今已百四岁。诏补迪功郎致
“仕，本郡给奉。”

《礼志》：“瀛国公以九月二十八日为天瑞节。”

《金史太宗本纪》：天会五年九月“丁未，诏曰，内地诸路，
每耕牛一具，赋粟五斗，以备歉岁。”

《熙宗本纪》：“皇统元年九月戊申，诏赐鳏寡孤独不能
自存者，人绢二疋，絮三斤。”

《章宗本纪》：“明昌四年九月甲子朔，天寿节，御大安殿，
受亲王百官及宋、高丽、夏使朝贺。”

《元史祭祀志》：“每岁九月内及十二月十六日以后，于
烧饭院中，用马一、羊三、马湩、酒醴、红织金币及里绢
各三疋，命蒙古达官一员，偕蒙古巫觋掘地为坎以
燎肉，仍以酒醴、马湩杂烧之。巫觋以国语呼累朝御
名而祭焉。”

《郝经传》：“汴中民射雁金明池，得系帛书诗云：‘霜落风
高恣所如，归期回首是春初。上林天子援弓缴，穷海
累臣有帛书’。”后题曰：“至元五年九月一日放雁，获者
勿杀。国信大使郝经书于真州忠勇军营新馆。”
《盱眙志》：“天历元年九月十八日未时，太祖高皇帝诞
生。”

《龙兴慈记》：太祖诞时，携浴于河，忽水中浮起红罗一
方，取为襁，今名“红罗障”云。

《真腊风土记》：“九月则压猎。压猎者聚一国之众，皆来
城中，教阅于国宫之前。”

《识小编》：“永乐十七年九月十二日，钦颁佛经至大报
恩寺。当日夜，本寺塔现舍利光如宝珠，次现五色毫
光，庆云捧日。”

《悬笥琐探》：“天顺七年九月十六日，有一物见于中天，
淡白，垂长数丈，尾微曲，少顷不见，忽又垂出，闪闪若
动，细如数百丈线。人言此龙也。”

《熙朝乐事》。霜降之日，帅府致祭旗纛之神。已而张列
军器，以金鼓导之，绕街迎赛，谓之“扬兵。”旗帜、刀戟、弓
矢、斧钺、盔甲之属，种种精明。有飙骑数十，飞辔往来，
逞弄解数，如双燕绰水，二鬼争环，隔肚穿鍼，枯松倒
挂。魁星踼斗，夜叉探海，八蛮进宝，四女呈妖，六臂哪
吒，二仙传道，圮桥进履，玉女穿针、担水救火，踏梯望
月之属，穷态极变，难以殚名，腾跃上下，不离鞍镫之
间，犹猿猱之寄木也。

《书经引征》：“乃季秋月朔，辰弗集于房。”〈蔡传〉“集”，合也。不合
则日蚀可知。

《诗经国风蟋蟀章》：“蟋蟀在堂。”〈朱注〉蟋蟀，虫名，似蝗而小，
九月在堂。

《左传》哀公十有二年：“冬十二月，螽，季孙问诸仲尼，仲
尼曰：‘丘闻之，火伏而后蛰者毕。今火犹西流司历过
也’。”〈注〉“火，心星也。火伏在今十月犹西流”，言未尽没，知
是九月，历官失一闰。

《诗纪历枢》：“天霜树落叶而鸿雁南飞。”

《内经》各差其分。〈注〉戌之月，霜清肃杀而庶物坚。
《山海经》：“丰山有九钟焉，是知霜鸣。”〈注〉霜降则钟鸣，故
言“知”也。

《管子轻重甲篇》：“岁租九月而具粟。”又美桓公，召管子
而问曰：“此何故也？”管子对曰：“万乘之国，千乘之国，不
能无薪而炊。今北泽烧莫之续，则是农夫得居装而
卖其薪荛，一束十倍，则春有以倳耜，夏有以决芸，此
租税所以九月而具也《轻重乙篇》：“桓公曰：‘寡人欲毋杀一士，毋顿一戟，而辟
方都二为之有道乎’？”管子对曰：“泾水十二空，汶、渊、洙
浩满，三之于。乃请以令使九月种麦，日至日获，则时
雨未下而利农事矣。”桓公曰：“诺。”令以九月种麦，日至
而获，量其艾一，收之积中，方都二。故此所谓善因天
时，辩于地利，而辟方都之道也。

《菁茅谋》篇：“九月敛实，平麦之始也。”

《家语·本命解》：“霜降而妇功成，嫁娶者行焉。”〈注〉季秋霜
降，嫁娶者始于此。

《楚辞》“靓杪秋之遥夜兮，心缭戾而有哀。”

《史记天官书》：“阉茂岁：岁阴在戌，星居巳，以九月与翼、
轸辰出，曰天雎，白色大明。其失次，有应见东壁岁水。”
〈注〉索隐曰：《尔雅》：“在戌曰阉茂。”孙炎云：“万物皆蔽冒，故
曰阉茂。”

《李斯传》：“秋霜降者草花落，水摇动者万物作”，此必然
之效也。

《后汉书律历志》注：“自亢八度至危四度，谓之大火之
次，寒露霜降居之，宋之分野。”

《洞冥记》：“旦露池西有灵池，方四百步，有浮根菱，根出
水上，叶沈波下，实细薄，皮甘香，叶半青半黄，霜降弥
美，因名青冰菱也。”

《白虎通五行篇》：“九月谓之无射何？射者，终也，言万物
随阳而终也，当复随阴起，无有终已。”

《四民月令》：“九月作葵葅，干葵。”

九月，藏茈姜。〈注〉《字林》曰：“姜，御湿之菜。”

杂五行书“青桐，九月收子。”

《抱朴子·仙药篇》：“欲求芝草入名山，必以三月、九月。此
山开出神药之月也。勿以山佷日，必以天辅时，三奇
会尤佳。”

《广州记》：“鬼目树似棠梨，叶如楮，皮白，树高大如木瓜
而小，邪倾不周正，味酢，九月熟。”

《浔阳记》：“庐山顶上有三石雁，霜降则飞。”

《食经》“作白醪酒法：生秫米一石，方麹二斤，细锉，以泉
水渍麹，密盖，再宿，麹浮起。炊米三升酘之，使和调，盖
满五日乃好。酒甘如乳，九月半后可作也。”

《三礼义宗》：九月大享帝于明堂之中。《孝经》云：“宗祀文
王于明堂”是也。

《魏书律历志》：“次卦九月，归妹、无妄、明夷、困、剥。”

《洛阳伽蓝记》：景阳观山南百果园有仙人桃，其色赤，
表里照彻，得严霜乃熟。亦出昆仑山。一曰“王母桃也。
仙人枣长五寸，把之两头俱出，核细如鍼，霜降乃熟，
食之甚美。一曰西王母枣。”

《齐民要术》：“葵子收，待霜降榜簇，皆须阴中。其碎者割
讫即地中寻手纠之。”〈注〉伤早黄烂，伤晚黑涩，见日亦
涩，待萎而乱者必烂。

蒜宜良软地三遍熟耕，九月初种。《种法》：黄畼时，以耧
耩逐垄手下之，五寸一株。

《茄子》“九月熟时摘取，擘破水淘子，取沉者，速曝干裹
置，至二月畦种。”

藏蟹法：“九月内取母蟹，得则水中，勿令伤损及死者，
一宿腹中浮。先煮薄糖，著活蟹于冷糖瓮中一宿。著
蓼汤和白盐，特须极咸，待令瓮盛半汁，取糖中蟹，内
著盐蓼汁中便死。泥封二十日出之。举蟹脐著姜末，
还复脐如初。内著坩瓮中，百个各一器，以前盐、蓼汁
浇之，令没，密封，勿令漏气，便成矣。特忌风里，则坏而”
不美也。

冬米明酒法：“九月渍清稻米一斗，𢭏令细末，沸汤一
石浇之。麹一斤末，搅和三日极酢。合二斗酿米，炊之，
气刺人鼻，便为大发。搅成，用方麹十五斤酘之，米三
斗，水四斗，合和酿之也。”

作酃酒法：“以九月中，取秫米一石六斗，炊作饭。以水
一石，宿渍麹七斤，炊饭令冷，酘麹汁中覆瓮，多用荷
箬，令酒香燥，复易之。”

蘘荷九月中取旁生根为葅，亦可酱中藏之。

大豆“九月中候近地，叶有黄落者，速刈之。”〈注〉叶少不
黄，必浥郁。刈不速，逢风则叶落尽，遇雨泽，烂不成
姜。九月掘出置屋中，中国土不宜姜，仅可存活，势不
滋息。种者聊拟药物小小耳。

《大业拾遗》：“吴郡献松江鲈鱼干鲙六瓶，瓶容一斗。”作
鲙法一同𩾃鱼。然作鲈鱼鲙，须九月霜降之时，收鲈
鱼三尺以下者，作干鲙，浸渍讫，布裹沥水令尽，散置
盘内。取香柔花叶相间，细切，和鲙拨令调匀。霜后，鲈
鱼肉白如雪，不腥，所谓金虀玉鲙，东南之佳味也。紫
花碧叶，间以素鲙，亦鲜洁可观。

《唐书历志》，先寒露三日，天根朝觌时训爰始收潦。而
《月令》亦云：“水涸。”后寒露十日，日在尾八度而本见，又
五日而驷见。故陨霜则蛰虫墐户。

《霜降》六日，日在尾末，火星初见。

《百官志》：“凡津梁道路，治以九月。”

《酉阳杂俎》：汝西有练溪，多异柏。及暮秋，叶上敛，俗呼
合掌柏《周易集解》：“黄裳元吉。”干宝曰：“阴气在五九月之时，自
《剥》来也。”

《续本事诗》：北方白雁，似雁而小，色白，秋深乃来。白雁
至则霜降，河北人谓之霜信。杜甫诗云“故国霜前白
雁来”，谓此。

六一《题跋》《汉韩明府修孔子庙器碑》云：“永寿二年，青
龙在涒滩。霜月之灵，皇极之日。”永寿，桓帝年号也。按
《尔雅》，“岁在申曰涒滩。霜月之灵，皇极之日。”莫晓其义，
疑是九月五日。

《云笈七签》：“季秋，肝藏气微，肺金用事，宜减辛增酸，助
筋补血，以及其时。”

《梦溪笔谈》：“九月木可为枝干，故曰太衡。”

《忘怀录》“造干地黄法：九月末，掘取肥大者，去须熟蒸，
微曝干，又蒸微曝，食之如蜜，可停久远。”

《长公外纪》：九月十二日，东坡在儋耳，与客饮酒，小醉，
信笔书曰：“吾始至南海，环视天水无际，凄然伤之，曰：
‘何时得出此岛耶’？”已而思之，天地在积水中，九州在
大瀛海中，中国在少海中，有生孰不在岛者？覆盆水
于地，芥浮于水，蚁浮于芥，茫然不知所济。少焉水涸，
蚁即径去，见其类出涕曰：“几不复与子相见。”岂知俯
“仰之间，有方轨八达之路乎？”念此，可以一笑。

《曲洧旧闻》：“草乌头，近畿如嵩少、具茨诸山亦多有之。
花开九月，色青可爱玩，人多移植园囿，号鸳鸯菊，盖
取其近似耳。”

《朱子家礼集说祢祭考》曰：“祢，祢近也，季秋择日而祭。”
程子曰：“季秋成物之始，亦象其类而祭之。”

《墨庄漫录》：杜子美祭房相国，“九月用茶藕莼鲫之奠。”
莼生于春，至秋则不可食，不知何谓。而晋张翰亦以
秋风动而思菰菜莼羹鲈，鲙鲈固秋物，而莼不可晓
也。

《卧游录》云：“阳谷流潦沸腾，飞泉激洒，凛然凝沍，每入
穴中，朱明盛暑当昼暂暄凉，秋晚候缊袍不暖。
锦绣万花谷拒霜花，树丛生，叶大而其花甚红，九月
霜降时开，故名拒霜。”

《溪蛮丛笑》：“富洞以九月燕为大设。”

《豹隐纪谈》：吴兴之水晶宫，不载图经，刺史杨汉公九
月十五日夜绝句云：“江南地暖少南风，九月炎凉正
得中。溪上玉楼楼上月，清光合作水晶宫。”后来林子
中闻滕元发得湖州，以诗贺何洵直邦彦曰：“清风楼
下两溪春，三十馀年一梦新。欲识玉皇香案吏，水晶
宫主谪仙人。”因为故事。
《燕山丛录》：宝坁银鱼，都下所珍，北人称为面条鱼，形
似东吴鲙残而倍大，出海中蛤山下，秋深霜降上温
泉产子，映日望之，波浪皆成银色。人每候其至，网之。
《太平清话》：“九月莼鲈正美，秫酒新香胜客。晴窗出古
人法书名画，焚香评赏，无过此时。”

《销夏》，叶石林云：景修与吾同为郎，夜宿尚书新省之
祠曹厅，步月庭下，为吾言：往尝以九月望夜道钱塘，
与诗僧可久泛西湖，至孤山已夜分。是岁早寒，月色
正中，湖面渺然如镕银，傍山松桧参天，露下，叶间嶷
嶷皆有光，微风动，湖水晃漾，与林叶相射。可久清臞
苦吟，坐中凄然不胜寒，索衣无所有，空米囊覆其背，
谓平生得此无几。吾为作诗记之云：“霜风猎猎将寒
威，林下山僧见亦稀。怪得题诗无俗语，十年肝鬲湛
寒辉。”此景暑中想像，亦可一洒然也。

《缾史》月表：“九月花盟主”，菊花花客卿，月桂花使令，“老
来红叶下红。”

《花历九月》菊有英，芙蓉冷汉宫秋老芰荷化为衣。《橙
橘登》，《山药乳》。

《月令》演“九月皇极日。”〈五日〉息日。〈七日〉《题糕》。〈九日〉《小重阳》。〈十日〉菊
花节。　《御沟红叶》。

《四时占候》：“九月雨大，宜收禾。”

《戎事类占》：“自一日至九日，以日占月，遇此日风，则此
月谷贱。”

九月，雷，主谷贵。

霜不下，则来年三月多阴寒，多雨，主米贵。

《杂占》：“朔日值寒露，主冬寒严凝，值霜降，主岁歉。
朔日风雨，主春旱夏雨，芝麻贵。又朔日东风半日不
止，主米麦贵。”

九月上卯日北风，主来年三七月米大贵，东风亦然，
西北平平。

十三日晴，则冬晴。柴贱。

《文林广记》：“虹以九月出西方，大小豆贵。又朔日虹见，
麻贵，油贵。”

九月，雨雹，不利牛马。

九月庚辰、辛卯日雨。主冬，谷贵一倍。

《本草纲目》：“凡枣，九月采，日晒干，补中益气，久服神仙。”
“雁来红，茎、叶、穗、子并与鸡冠同，其叶九月鲜红，望之
如花，故名。吴人呼为老少年。”

辛夷其树似杜仲，子似冬桃而小。九月采实，暴干，去
心及外毛。毛射人肺，令人欬香薷，中州人呼为“香菜。”方茎尖叶，九月开紫花成穗。
有细子细叶者，仅高数寸，叶如落帚叶，即石香薷也。
兔丝子蔓延草木之上，九月采实，暴干。色黄而细者
为“赤纲”，色浅而大者为“菟蔂。”

“女贞”叶似《冬青树，其实九月熟，黑似牛李子》。

水仙花：叶似蒜，其花香甚清。九月初栽于肥壤，则花
茂盛，瘦地则无花。

南烛是木而似草，故号“南烛草木。”其子如茱萸，九月
熟，酸美可食。

蔓荆生水滨，“苗茎蔓延，长丈馀，九月有实，黑斑，大如
梧子而虚。”

补骨脂俗讹为“破故纸。”生《岭南诸州及波斯》国。茎高
三四尺，叶小似薄荷，花微紫色。实如麻子，圆扁而黑。
九月采。

山茵蔯其茎如艾，其叶如淡色青蒿而背白，叶岐紧
细而扁整，九月开细花，黄色，结实大如艾子，花实并
与庵䕡相似。
“九仙子，出均州太和山，一根连缀九枚，大者如鸡子，
小者如半夏，白色。叶如乌桕叶而短扁不圆。”每叶桠
生子枝，或一或二，袅袅下垂，九月采根。

荜茇岭南有之，多生竹林内，丛高三四尺，其茎如著
叶，青圆如蕺菜，阔二三寸，如桑，面光而厚。开花白色，
结子如小指大，青黑色，类椹子而长。九月收采，暴干。
南人爱其辛香，或取叶生茹之。

枸骨树，如杜仲《诗》云“南山有枸”是也。结实如女贞及
菝。子九月熟时，绯红色。人采其木皮煎膏，以粘鸟
雀，谓之“粘黐。”

天南星即虎掌。九月采根，去皮脐，入器中汤浸五七
日，日换三、四遍，洗去涎，暴干用，或再火炮制用。
烈节生荣州，多在林箐中。茎、叶俱似丁公藤而纤细，
无花实。九月采茎，暴干。杨倓《家藏经验方》有“烈节酒，
治历节风痛。”

菰米一名雕胡，九月抽茎，开花如苇䒒，结实长寸许。
霜后采之，大如茅鍼，皮黑褐色。其米甚白而滑腻，作
饭香脆。杜甫诗：“波漂菰米。”沈云黑，即此。

《赤瓜棠梂子》“山樝一物也。九月霜后取蒂熟者，去核
暴干，或蒸熟去皮核，捣作饼子，日干用。”

《名胜志》：“平南县蛇黄冈，在县北四里，冈势盘纡，出蛇
黄。每岁九月，邑人掘深七八尺始得。大如鸡子，小者
如弹丸，其色紫，磨之可傅肿毒，尤治小儿惊痫。”

《法苑珠林》：佛言：“九月者，少阴用事，乾坤改位，万物毕
终，衰落无牢，众生蛰藏，神气归本，因道自宁。故持九
月一日斋，竟十五日。”

《云笈七签》：“秦始皇三十一年九月庚子，茅盈高祖濛
于华山之中，乘云驾鹤，白日升天。”

《法苑珠林》：汉明帝永平七年九月，帝梦神人长丈六，
面作真金色。太子舍人傅毅奏称：“臣闻外国净饭王
太子号悉达，出家成道。陛下梦警，将无感也。”即敕使
西寻抄圣教六十万五千言，以白马驮还。

《云笈七签》：“方丈台，东宫昭灵李夫人，以汤时得道，白
日升天，受书为东宫昭灵夫人，治方丈台第十三朱
馆中。东晋哀帝兴宁三年乙丑九月三日，降于真人
杨羲之家。”

《唐诗纪事》：鹤林寺杜鹃花，贞元中，外国僧自天台钵
盂中以药养其根，来植于此寺。僧见女子游花下，或
谓花神也。周宝镇浙西，与道人殷七七善，谓曰：“鹤林
寺花，天下奇绝，能开顷刻，花可开于重九乎？”曰：“可。”乃
前二日往寺宿，中夜，女子谓七七曰：“妾为上元，命下
司此花，非久即归阆苑。今与道者开之。”来日晨起，花
渐拆，至九日烂漫。

《茅亭客话》：遂州小溪县石城镇仙女坞村民程君友，
遇道士随往青城山，道士曰：“尔有仙表，得至于此。”开
囊取丹一粒，令吞之，曰：“若有饥渴，则可嚼柏叶柏实。”
君友恳祈，愿往仙斋。道士曰：“尔且归家，吾至九月八
日当来迎尔。”君友归，别止一室，尝焚柏子柏实，静坐
无营，时嚼柏实三五颗而已。门外柏树下有大盘石，
尝偃息于上。至九月七日夜如有所待，达旦，云霞相
映五色，君友蹑空而去